Fil-21 ta' Ġunju 2018, il-Kunsill qabel dwar il-pożizzjoni ta' negozjar tiegħu (approċċ ġenerali) rigward id-direttiva dwar kundizzjonijiet tax-xogħol trasparenti u prevedibbli. Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew ladarba dan ikun adotta l-pożizzjoni tiegħu. Modi ġodda ta' xogħol jistgħu jġibu ħafna vantaġġi kemm għall-ħaddiema kif ukoll għall-ekonomija. Madankollu, għandna niżguraw li aħna nistgħu wkoll nindirizzaw kwalunkwe kwistjoni li tista' titfaċċa. Dan l-abbozz ta' direttiva jiddefinixxi għadd ta' drittijiet minimi għall-ħaddiema bħala parti mir-reazzjoni għall-isfidi ta' dawn il-forom ġodda ta' impjieg. Biser Petkov, Ministru għax-Xogħol u l-Politika Soċjali tal-Bulgarija Dan l-abbozz ta' direttiva jindirizza sfidi li rriżultaw mill-iżviluppi fid-dinja tax-xogħol, inkluż flessibilizzazzjoni li qed tiżdied tas-suq tax-xogħol u, b'mod partikolari, iż-żieda fin-numru ta' forom "mhux standard" ta' impjieg, bħal impjieg temporanju, xogħol part-time u on call, kuntratti b'żero sigħat, impjieg skont id-domanda u impjieg b'diversi partijiet involuti. Forom ġodda ta' impjieg spiss mhumiex daqshekk regolari jew stabbli daqs relazzjonijiet ta' impjieg tradizzjonali, u jistgħu jwasslu għal inqas prevedibbiltà għall-ħaddiema kkonċernati, filwaqt li joħolqu inċertezza fir-rigward tad-drittijiet applikabbli u l-protezzjoni soċjali. Jistgħu saħansitra jwasslu għal sitwazzjonijiet fejn il-ħaddiema jkunu f'sitwazzjoni dipendenti ħafna u prekarja, bl-inċertezza dwar meta u jekk humiex ser jaħdmu l-għada. L-abbozz ta' direttiva jinkludi obbligi riveduti biex il-ħaddiema jiġu infurmati dwar l-aspetti essenzjali tax-xogħol tagħhom, bil-miktub u fi żmien tajjeb. Iż-żmien biex tiġi rċevuta din l-informazzjoni tnaqqas minn xahrejn għal ġimgħa għall-informazzjoni bażika inizjali, u mill-inqas xahar wara l-ewwel jum ta' xogħol għall-kumplament tal-informazzjoni. Dan jinkludi informazzjoni dwar il-post tax-xogħol, it-tip ta' xogħol, il-ħin tax-xogħol, ir-remunerazzjoni, l-ammont ta' leave imħallas, l-istituzzjoni li tirċievi l-kontribuzzjonijiet tas-sigurtà soċjali, l-intitolament għat-taħriġ, u l-porċedura għat-terminazzjoni tal-impjieg. Waħda min-novitajiet hija li jekk il-mudell tax-xogħol tal-ħaddiem mhux prevedibbli, l-impjegatur xorta jrid jindika il-perijodu ta' referenza li fih il-ħaddiem jista' jkun meħtieġ jaħdem u l-avviż minn qabel minimu. Huma definiti wkoll għadd ta' drittijiet minimi għall-ħaddiema, inkluż id-dritt: li jiġi limitat għal 6 xhur il-perijodu ta' prova fil-bidu tal-impjieg li wieħed jieħu impjieg ieħor ma' impjegatur differenti b'mod parallel li wieħed ikun jaf fi żmien raġonevoli minn qabel meta ser jkun xogħol li wieħed jitlob impjieg aktar sigur u li jirċievi tweġiba bil-miktub mill-impjegatur li wieħed jirċievi taħriġ obbligatorju mingħajr ħlas Informazzjoni ġenerali Il-Kummissjoni ppreżentat il-proposta tagħha fil-21 ta' Diċembru 2017, bħala segwitu għall-proklamazzjoni tal-Pilastru Ewropew tad-Drittijiet Soċjali f'Novembru 2017. Din id-direttiva ser taġġorna u tirrevoka d-direttiva eżistenti 91/533/KEE dwar id-dritt tal-impjegati li jkunu mgħarfa bil-miktub dwar l-aspetti essenzjali tar-relazzjoni tal-impjieg (direttiva dwar dikjarazzjoni bil-miktub). Direttiva dwar kundizzjonijiet tax-xogħol trasparenti u prevedibbli - approċċ ġenerali Ara l-paġna tal-laqgħa